b'\n_START_ARTICLE_\nChristian Braunschweig\n_START_PARAGRAPH_\nHerttua Christian Braunschweig (oikeastaan Christian Braunschweig-Wolfenb\xc3\xbcttel saks. Christian von Braunschweig-Wolfenb\xc3\xbcttel (20. syyskuuta 1599 Gr\xc3\xb6ningen Saksa \xe2\x80\x93 16. kes\xc3\xa4kuuta 1626 Wolfenb\xc3\xbcttel) oli saksalainen palkkasoturi kolmikymmenvuotisessa sodassa ja protestanttiseksi k\xc3\xa4\xc3\xa4ntyneen Halberstadtin hiippakunnan johtaja vuodesta 1616. Braunschweig oli Hollannin armeijan palveluksessa vuosina 1620 ja 1622. vuosina 1621\xe2\x80\x9322 ja 1623\xe2\x80\x9325 h\xc3\xa4n oli Pfalzin vaaliruhtinas Fredrik V:n palveluksessa. Tanskan liitytty\xc3\xa4 kolmikymmenvuotiseen sotaan Braunschweig siirtyi Tanskan kuningas Kristian IV:n palvelukseen 1625. H\xc3\xa4nt\xc3\xa4 kutsuttiin lis\xc3\xa4nimell\xc3\xa4 Hullu halberstadtlainen (saks. Tolle Halberst\xc3\xa4dter)._NEWLINE_Braunschweig oli Braunschweig-Wolfenb\xc3\xbcttelin herttua Henrik Juliuksen kolmas poika. Is\xc3\xa4ns\xc3\xa4 kuoleman j\xc3\xa4lkeen 1613 h\xc3\xa4net kasvatti eno Tanskan kuningas Kristian IV. Kun Halberstadtin hiippakunnan johtaja ja Braunschweigin veli Rudolf kuoli 1616, valittiin h\xc3\xa4net seuraavaksi hiippakunnan johtajaksi._NEWLINE_Braunschweig oli yksi harvoista merkitt\xc3\xa4vist\xc3\xa4 protestanttisen puolen taistelijoista, jotka jatkoivat sotaa h\xc3\xa4vityn Valkeavuoren taistelun j\xc3\xa4lkeen. H\xc3\xa4n h\xc3\xa4visi kuitenkin 20. kes\xc3\xa4kuuta 1622 H\xc3\xb6chstin taistelussa Johann Tillylle k\xc3\xa4rsien raskaat tappiot. T\xc3\xa4m\xc3\xa4n j\xc3\xa4lkeen h\xc3\xa4n siirtyi yhdess\xc3\xa4 Ernst von Mansfeldin kanssa Hollannin palvelukseen, jossa he taistelivat hyvin Fleurusin taistelussa 26. elokuuta (Braunschweig menetti taistelussa toisen k\xc3\xa4tens\xc3\xa4) ja vapauttivat espanjalaisten piiritt\xc3\xa4m\xc3\xa4n Bergen op Zoomin 4. lokakuuta. Braunschweig siirtyi armeijoineen talvimajoitukseen It\xc3\xa4-Friisinmaalle, josta seuraavan kev\xc3\xa4\xc3\xa4n\xc3\xa4 oli tarkoitus hy\xc3\xb6k\xc3\xa4t\xc3\xa4 B\xc3\xb6\xc3\xb6miin. Tilly kuitenkin johti armeijansa pohjoiseen ja katkaisi Braunschweigin hy\xc3\xb6kk\xc3\xa4ysreitin, ja Braunschweig p\xc3\xa4\xc3\xa4tti johtaa armeijansa takaisin Hollantiin, jossa oli sotinut menestyksekk\xc3\xa4\xc3\xa4sti edellisen\xc3\xa4 syksyn\xc3\xa4. Tilly kuitenkin pakotti h\xc3\xa4net taisteluun Stadtlohnissa 6. elokuuta 1623, jossa Braunschweigin armeija l\xc3\xa4hes tuhoutui. Alkuper\xc3\xa4isest\xc3\xa4 21\xc2\xa0000:sta miehest\xc3\xa4 j\xc3\xa4i j\xc3\xa4ljelle vain 6\xc2\xa0000, joiden kanssa Braunschweig vet\xc3\xa4ytyi Hollantiin._NEWLINE_Stadtlohnin taistelu lopetti ensimm\xc3\xa4isen vaiheen kolmikymmenvuotisessa sodassa kun Fredrik V teki rauhan keisari Ferdinand II:n kanssa. Sota jatkui vuonna 1625 kun Tanska liittyi mukaan. Braunschweig asettui Tanskan palvelukseen, mutta sairastui vaikeasti ja kuoli 16. kes\xc3\xa4kuuta 1626.'